Nagklub-skietery: ‘Aanvaller’ vasDie polisie het die foto van die verdagte uitgereik. Volgens Turkse media is die verdagte in hegtenis geneem ná ŉ klopjag op ŉ huis in Istanboel se Esenyurt-distrik. Die huis behoort glo aan ŉ vriend van die verdagte. Die verdagte is geïdentifiseer as Abdulkadir Masharipov van Oesbekistan. Masharipov se vriend en drie ander mense is ook in hegtenis geneem. Sy vierjarige seun wat saam met hom in die huis was, is in veilige sorg geplaas. Volgens die Turkse media is die vermeende skieter se vrou en eenjarige dogtertjie op 12 Januarie deur die polisie in hegtenis geneem. Die dogtertjie is ook in veilige sorg geplaas. Die Islamitiese Staat (IS), oftewel ISIS, het vroeër verantwoordelikheid vir die aanval aanvaar. Altesaam 11 van die oorledenes was Turke en die res buitelanders. Minstens 69 mense is beseer. Onder die oorledenes was 25 mans en 14 vroue. Die skieter het eers ŉ polisiebeampte en omstander buite die klub doodgeskiet, voordat hy op die partytjiegangers losgebrand het. Daar was glo 600 mense in die klub, wat ŉ gewilde kuierplek is vir plaaslike bekendes, onder wie sangers, akteurs en sportsterre. Die polisie ondersoek ook die moontlikheid dat dieselfde mense verantwoordelik was vir die bomontploffing op 28 Junie op die Ataturk-lughawe in Istanboel, waarin 36 mense dood en 147 beseer is.